**Проект!**

**НАРЕДБА**

за

преместваемите обекти и елементи на градското обзавеждане, и за рекламните, информационните и монументално-декоративните елементи на територията на Община Рила

**2018 г.**

***ДЯЛ ПЪРВИ***

***ОБЩИ РАЗПОРЕДБИ***

**Чл. 1 (1)** С тази Наредба се урежда реда за поставяне, ползване и премахване на преместваеми обекти и елементи на градското обзавеждане, и на рекламните, информационните и монументално-декоративните елементи в общински, държавни, частни терени на територията на Община Рила.

**(2)** Разпоредбите на тази наредба важат съответно и за поставянето на преместваеми обекти и и елементи на градското обзавеждане към временни открити паркинги, пазари за сергийна търговия, съоръжения за детски и спортни площадки и други подобни открити обекти в незастроени поземлени имоти до реализиране на подробния устройствен план, по чл. 55 от Закона за устройство на територията.

**Чл.2** Преместваемите обекти и елементи на градското обзавеждане, рекламните, информационните и монументално-декоративните елементи по тази наредба не представляват недвижими имоти по [чл. 110](apis://Base=NARH&DocCode=4034&ToPar=Art110&Type=201) от Закона за собствеността, не се нанасят в кадастралната карта, не се записват в кадастралните регистри, а за удостоверяване на правото на собственост или на други права върху тях не се съставят или издават актове, подлежащи на вписване в имотния регистър.

**Чл. 3.** Разрешения за поставяне на преместваеми обекти и елементи на градско обзавеждане, на рекламни, информационни и монументално-декоративни елементи се издават въз основа на схеми за поставяне върху имоти - собственост на държавата или на общината, и въз основа на скица с указан начин на поставяне върху имоти - собственост на други лица.

**Чл. 4** Не са предмет на тази наредба:

**1.** Поставянето на пътни знаци, съгласно изискванията на [Закона за движението по пътищата (ЗДП)](apis://Base=NARH&DocCode=4321&Type=201) и [Правилника за прилагане на ЗДП](apis://Base=NARH&DocCode=10374&Type=201);

**2.** Поставяне на табели за наименование на улици, площади и административни номера на имотите.

***ДЯЛ ВТОРИ***

***ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКОТО ОБЗАВЕЖДАНЕ***

**ГЛАВА I**

**СЪЩНОСТ. ВИДОВЕ ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКОТО ОБЗАВЕЖДАНЕ**

**Чл. 5 (1)** Преместваеми са обектите, предназначени за увеселителна, търговска или друга обслужваща дейност, поставени в поземлени имоти въз основа на разрешение за поставяне по реда на тази наредба и представляват павилиони, кабини, маси за сергийна търговия, както и други елементи на градското обзавеждане – обекти и елементи в обхвата на спирките на масовия градски транспорт, пейки, осветителни тела, съдове за събиране на отпадъци, чешми, фонтани, часовници и други.

**(2)** По своята същност преместваемите обекти са леки съоръжения, които след отделянето им от повърхността и от мрежите на техническата инфраструктура могат да бъдат премествани в пространството, без да губят своята индивидуализация и възможност да бъдат ползвани на друго място със същото или с подобно предназначение на това, за което са ползвани на мястото, от което са отделени, като поставянето им и/или премахването им не изменя трайно субстанцията или начина на ползване на земята, както и на обекта, върху който са поставени или от който се отделят.

**(3)** Преместваемите обекти могат да бъдат:

**1.** По начин на поставяне:

1.1. Стационарни – заемат постоянно съответната площ за определен срок;

1.2. Мобилни – монтират се в началото и се прибират в края на работния ден;

1.3. Кампанийни и сезонни – за провеждане на краткотрайни обществени и атракционни мероприятия, върху терени общинска собственост, за период не по-дълъг от тридесет дни, както и за традиционни мероприятия, продажби.

**2**. По своя характер, преместваемите обекти могат да бъдат:

2.1. С типов (повторяем) проект,

2.2. С индивидуален проект,

които се одобряват от Главния архитект на общината. Преместваеми обекти, за които не са утвърдени типови проекти, са с индивидуални проекти.

**3.** По своето предназначение и вид, преместваемите обекти могат да бъдат:

**3.1.** Обслужващи търговията:

а) Павилиони, самостоятелни търговски обекти;

б) Фургони;

в) Временни базарни конструкции;

г) Ветробрани, навеси, нетрайно свързани с терена;

д) Витрини, хладилни витрини, фризери и други подобни за съхранение на храни и напитки;

е) Сергии, щандове, маси/стелажи за печатни изделия или улична търговия;

ж) Стелажи, стойки за дребни нехранителни стоки и други промишлени стоки, пакетирани захарни изделия и други;

з) Маси и столове за хранени и/или питейна консумация, разположени пред съществуващи търговски и туристически обект, вкл. саксии и цветарници;

и) Скари, грилове, барбекюта и други подвижни търговски съоръжения, в т.ч. и разположени пред съществуващи търговски и туристически обекти

к) Колички, машини за сладолед, за топли и студени напитки, за пуканки, кафе-автомати и други подобни съоръжения на открито;

л) Слънцезащитни устройства – подвижни и стационарни чадъри, сенници, тенти и други;

м) Увеселителни атракционни съоръжения – детски колички, клатушки, батути и други подобни, в т.ч. и разположени пред съществуващи търговски и туристически обекти;

**3.2.** Обслужващи други дейности и услуги:

а) Павилиони за охрана и за други обслужващи дейности и услуги, както и такива разположени в производствени или складови зони

б) Павилиони за други обслужващи дейности – за продажба на превозни документи, преса, дребни пакетирани стоки и други.

в) Зарядни колонки за електрически превозни средства;

**3.3.** Елементи на урбанизираната територия и на сградите и съоръженията за осигуряване на достъпна архитектурна среда за цялото население, отчитащи специфичните нужди на хората с намалена подвижност, в т.ч. и на хората с увреждания.

**(4)** Елементи на градското обзавеждане могат да бъдат спирки на градския транспорт, пейки, осветителни тела, съдове за събиране на отпадъци, телефонни кабини, тоалетни кабини, чешми, фонтани и елементи на обществената инфраструктура – подиуми, преместваеми декоративни огради и други.

**ГЛАВА II**

**СХЕМИ ЗА ПОСТАВЯНЕ. СКИЦИ С УКАЗАН НАЧИН НА ПОСТАВЯНЕ.**

**Чл. 6 (1)** Разположението на всеки преместваем обект в имот – общинска или държавна собственост се определя въз основа на схема, която е задължителна за съгласуването и одобряването на проекта.

(2) Със схемите за поставяне се определя пространственото разположение на преместваемия обект в поземления имот, неговият вид, тип, размер и функция.

**Чл. 7 (1)** Схемите за поставяне се одобряват от Главния архитект на Община Рила, по реда на [Глава пета, Раздел II от Административно-процесуалния кодекс.](apis://Base=NARH&DocCode=2024&ToPar=Art65&Type=201)

**(2)** Проектите на схеми за поставяне се одобряват, след съгласуване:

**1.** за държавните имоти - със съответната централна администрация, на която е предоставен имотът, а в останалите случаи - с областния управител;

**2.** с дружествата доставчици на вода, енергия и електронни съобщения, с държавните контролни и съгласувателни институции, както и със съответните структурни звена на Община Рила, в зависимост от обхвата на съответната схема и вида на предвидените с нея обекти или елементи;

**3.** с Министерството на културата при условията и по реда на [Закона за културното наследство](apis://Base=NARH&DocCode=40830&Type=201), когато се засягат недвижими имоти – културни ценности.

**(3)** Схемите за поставяне на съоръжения за достъпна среда по [чл. 184, ал. 2 от Закона за устройство на територията](apis://Base=NARH&DocCode=40006&ToPar=Art184_Al2&Type=201), за осигуряване на достъпен вход до сгради се одобряват индивидуално за всяка конкретна сграда по искане на един или на няколко от собствениците в сградата.

**(4)** Схемите за поставяне на преместваеми обекти в паркове и градини се одобряват по реда на [чл. 62, ал. 9 от ЗУТ](apis://Base=NARH&DocCode=40006&ToPar=Art62_Al9&Type=201).

**(5)** Схемите за поставяне съдържат:

**1.** обща част - показваща местоположението и вида на обекта или елемента;

**2.** подробна част - показваща точните размери, типа и функцията на отделните обекти или елементи и отстоянията им към ограничители в публичните градски пространства.

**(6)** Към схемите за поставяне на преместваеми обекти се съставя таблица с данни за всеки обект, определени в Приложение № 1.

**Чл. 8 (1)** Схемите за поставяне, според обхвата си биват:

**1.** Обща схема – обхваща цялата територия на гр. Рила или съответното населена място и се отнася за поставяне на преместваеми обекти по чл. 5, ал. 3, т. 3.1 и т. 3.2, върху общински терени,

**2.** Частична схема – обхваща обособени значителни части на територията на гр. Рила или съответното населено място, представляващи зони, квартали, група имоти или отделен имот.

**3.** Подробни - за всеки единичен обект или за група обекти, предвидени в общите схеми. Изработват се върху извадка от кадастъра в М 1: 500, с нанесени подземни съоръжения, с нанесени тип, размери и отстояния на преместваемите обекти.

**(2)** За разполагане на преместваемите обекти и елементи, предмет на схемите по ал. 1, територията на Община Рила се разделя на следните зони:

1. Централна градска част, съгласно ЗРП на гр. Рила – I зона,

2. Останалата територия на гр. Рила, извън централна градска част – II зона,

3. Другите населени места от Община Рила и прилежащите им землища.

**Чл. 9 (1)** Изготвянето на схемите за поставяне на преместваеми обекти върху терени - публична и частна общинска собственост се извършва служебно от служители в Отдел „УКТ“ при възлагане от Кмета на Община Рила или по искане на възложителя - физическо или юридическо лице.

**(2)** Изменения в схемите за поставяне се правят по реда на създаването им.

**(3)** Схемите за поставяне се внасят за одобряване, допълнение или изменение в Общински съвет на Община Рила.

**(4)** Схемите за поставяне са публични. Поставят се на информационното табло в сградата на общинската администрация и се публикуват на интернет страницата на Община Рила, с име /домейн/ http:// [www.grad-rila.bg](http://www.grad-rila.bg).

**Чл. 10** Схемите за поставяне на преместваеми обекти върху терени публична и частна държавна собственост се изготвят по искане на инвеститора-физическо или юридическо лице, съгласувано с централната администрация, която стопанисва имота, или в останалите случаи от Областния управител и се одобрява от Главния архитект на общината.

**Чл. 11 (1)** За поставяне на преместваеми обекти върху имоти – частна собственост се издават скици с указан начин на поставяне, целогодишно по искане на собственика на имота.

**(2)** Със скицата с указан начин на поставяне се определя пространственото разположение на преместваемия обект в поземления имот и неговия вид, тип, размер и функция.

**(3)** Проектът на скица с указан начин на поставяне се изработва върху приложен план за регулация, което се удостоверява със скица по [§ 4, ал. 1, т. 1 от Преходните и Заключителни разпоредби на Закона за кадастъра и имотния регистър](apis://Base=NARH&DocCode=4736&ToPar=Par4_Al1_Pt1&Type=201) или със скица по [чл. 16, ал. 3 от Закона за кадастъра и имотния регистър](apis://Base=NARH&DocCode=4736&ToPar=Art16_Al3&Type=201). При изработване на проекта на скица с указан начин на поставяне се съобразява наличната надземна и подземна инфраструктура.

**(4)** Разстоянията на преместваемите обекти до сгради и до регулационни и имотни граници се определят със скицата по ал. 1 съобразно правилата за строежи по [Закона за устройство на територията](apis://Base=NARH&DocCode=40006&Type=201) и [Наредба № 7 за правила и нормативи за устройство на отделните видове територии и устройствени зони.](apis://Base=NARH&DocCode=86654&Type=201)

**(5)** Проектът на скица с указан начин на поставяне се съгласува по реда на чл. 7, ал. 2.

**(6)** Проектът на скица с указан начин на поставяне се подписва от проектант с пълна проектантска правоспособност и от заявителя.

**(7)** Скицата с указан начин на поставяне по ал. 1 се издава от Главния архитект на общината.

**ГЛАВА ІІІ  
ИЗИСКВАНИЯ КЪМ ПРЕМЕСТВАЕМИТЕ ОБЕКТИ И КЪМ ЕЛЕМЕНТИТЕ НА ГРАДСКО ОБЗАВЕЖДАНЕ**

**Чл. 12 (1)** Всички обекти и елементи трябва:

1. да се ползва по предназначение, според одобрения проект и разрешението за поставяне;

2. да не са поставени в нарушение на настоящата наредба и на действащото законодателство;

3. да се поддържат в добро техническо и естетическо състояние;

4. да не нарушават условията на обитаване;

5. да не затрудняват достъпността и проходимостта на градската среда;

6. да не застрашават безопасността на движение по улиците;

7. да съответстват на утвърдените прототипи, когато са по типови проекти;

8. да не препятстват нормалното ползване и обслужване на съседни сгради, съоръжения на техническата инфраструктура, както и на други преместваеми обекти или елементи;

9. да не ограничават правилата за достъпност на средата, определени с [Наредба № 4 от 2009 г. за проектиране, изпълнение и поддържане на строежитев съответствие с изискванията за достъпна среда](apis://Base=NARH&DocCode=86637&Type=201) на населението, включително за хора с увреждания.

10. да отговарят на нормите за безопасност;

**Чл. 13 (1)** Забранява се поставянето на преместваеми обекти и съоръжения, както и ползването им:

1 извън одобрените схеми, с изключение на такива с кратковременен характер във връзка с честване на официални национални и/или религиозни празници – коледни, новогодишни и други;

2. в отклонение от изискванията на настоящата наредба, както и на други приложими норми на действащото законодателство;

**(2)** Забранява се промяна в конструкцията и вътрешно преустройство, включително остъкляване и ограждане с материали от всякакъв вид, на вече поставени преместваеми обекти, без разрешение от органа издал първоначалното разрешение за поставяне.

**(3)** Забранява се монтирането на преместваеми обекти, които закриват входове, витрини, прозорци от приземни етажи на сгради или затрудняват и възпрепядстват пешеходния поток и обслужването на обектите в тях.

**Чл. 14 (1)** Не се допуска преотдаване и/или преотстъпване под каквато и да е форма на друго физическо или юридическо лице на преместваеми обекти и съоръжения, за които има издадено разрешение за поставяне, разположени върху общински или държавни терени.

**(2)** При нарушаване на ал. 1 се отнемат издадените разрешения за поставяне и преместваемите обекти и елементи се премахват по реда на настоящата наредба.

**Чл. 15**

При извършване на разпоредителна сделка с преместваем обект, поставен върху общински или държавен терен, включително и по реда на [чл. 15 от Търговския закон](apis://Base=NARH&DocCode=4076&ToPar=Art15&Type=201), новият собственик е длъжен в 1-месечен срок да уведоми общинската администрация за променените обстоятелства, като подаде заявление за издаване на ново разрешение за поставяне на обекта. В този случай новото разрешение се издава за срок не по-дълъг от този на първоначалното разрешение.

**ГЛАВА IV**

**ПОСТАВЯНЕ НА ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКОТО ОБЗАВЕЖДАНЕ**

**РАЗДЕЛ I**

**РЕД ЗА РАЗРЕШАВАНЕ ПОСТАВЯНЕТО НА ПРЕМЕСТВАЕМИ ОБЕКТИ И СЪОРЪЖЕНИЯ ВЪРХУ ИМОТИ – ОБЩИНСКА СОБСТВЕНОСТ**

**Чл. 16 (1)** Поставянето на преместваеми обекти и съоръжения се извършва въз основа на Разрешение за поставяне, след одобряване от Главния архитект на общината и съгласуване от съответните институции на схемите за поставяне.

**Чл. 17 (1)** За поставяне на преместваеми обекти, представляващи павилиони, самостоятелни търговски обекти и фургони, Кметът на общината внася предложение до Общински съвет, който взема решение за откриване и провеждане на процедура за търг или конкурс, и за упълномощаване Кмета на общината за сключване на договор за наем по реда на Закона за общинската собственост и Наредбата за реда за придобиване, управление и разпореждане с общинско имущество.

**(2)** След влизане в сила на заповедта, участникът спечелил търга, внася за съгласуване от Главния архитект проекта за поставяне на преместваемия обект за виза.

**(3)** След издаване на визата, проектната документация се внася за одобряване и издаване на Разрешение за поставяне от Главния архитект на общината.

**(4)** В 3-дневен срок от издаване на разрешението, Кметът на общината сключва Договор за наем по реда на ал. 1, за срок не по-дълъг от 10 години.

**Чл. 18 (1)** За издаване на Разрешение за поставяне на преместваем обект се представят следните документи:

1. Заявление – по образец;

2. проектна документация и/или сертификати за безопасност на конструкцията от производителя;

3. документ за собственост, договор със собственика на имота и/или съгласие от собственика/съсобственика/ на имота;

4. съгласуване с дружествата доставчици на вода, ел. енергия и електронни съобщения, със специализираните контролни и съгласувателни органи в зависимост от вида, местоположението и предназначението на преместваемия обект, по преценка на Главния архитект.

**(2)** Проектната документация по ал. 1, т. 2 съдържа:

1. архитектурна част;

2. дизайнерска част;

3. инженерна част.

**(3)** Обемът и съдържанието на проектната документация по ал. 2 е подробно описана в Приложение № 2.

**(4)** Всички части на проектната документация се подписват от лица с проектантска правоспособност и от заявителя.

**(5)** Когато искането е за поставяне на обект или елемент с типов проект, произведен от производител, се изисква само проектна документация, относно ситуирането и временните външни връзки с мрежите на техническата инфраструктура.

**Чл. 19 (1)** Разрешенията за поставяне имат действие докато е в сила сключения договор за наем за ползване на общинския имот или част от него, върху който е разположен преместваемия обект. В случай на предсрочно прекратяване на наемния договор, срокът на разрешението за поставяне се счита за изтекъл по право.

**(2)** Разрешението за поставяне е персонално (лично) и се обезсилва при прехвърляне собствеността на преместваемият обект/съоръжение, за което е издадено.

**(3)** Разрешението за поставяне запазва действието си за правоприемника на лицето, на което е издадено само при наследяване, сливане, вливане, отделяне, разделяне и промяна в организационната форма на регистрация по Търговския закон и ако в срок от 2 (два) месеца от настъпване на правоприемството (промяна в регистрацията в Търговския регистър), заинтересованите лица заявят писменото си желание да встъпят в правата и задълженията на праводателя по сключения договор.

**Чл. 20** **(1)** Съоръженията за достъпна среда на хората с намалена подвижност, вкл. на хора с увреждания по чл. 5, ал. 3, т. 3.4 се поставят въз основа на одобрен проект, в съответствие с изискванията на [Наредба № 4 от 01 юли 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хора с увреждания](apis://Base=NARH&DocCode=83064&Type=201) и издадено Разрешение за поставяне.

**(2)** Разрешение за поставяне на съоръжения за достъпна среда на хора с намалена подвижност, вкл. на хора с увреждания в съсобствен имот или в обща част на сграда етажна собственост може да се издаде на един или няколко от собствениците, без съгласието на останалите съсобственици в имота, съответно на останалите собственици на самостоятелни обекти в етажната собственост.

**(3)** Разрешение за поставяне на съоръжение по ал. 1 могат да се поставят и извън границите на урегулирания поземлен имот на съответната сграда, върху част от имот - публична собственост на държавата или общините, ако това не препятства установения му траен начин на ползване.

**(4)** Разрешението по ал. 3 се издава на един или на няколко от собствениците на сградата, без да се сключва договор за наем с общината.

**(5)** За издаване на разрешение по ал. 1 не се събират такси.

**(6)** Разрешенията за поставяне на съоръжения по [ал. 1](apis://Base=NARH&DocCode=40006&ToPar=Art184_Al1&Type=201) се издават без определен срок.

**Чл. 21 (1)** Разполагането на преместваеми обекти и съоръжения, представляващи**:**

1. Временни базарни конструкции;

2. Увеселителни атракционни съоръжения – детски колички, клатушки, батути и други подобни, в т.ч. и разположени пред съществуващи търговски и туристически обект;

3. Витрини, хладилни витрини, фризери и други подобни за съхранение на храни и напитки;

4. Сергии, щандове, маси/стелажи за печатни изделия или улична търговия;

5. Стелажи, стойки за дребни нехранителни стоки и други промишлени стоки, пакетирани захарни изделия и други;

6. Маси и столове за хранене и/или питейна консумация, разположени пред съществуващи търговски и туристически обект, вкл. саксии и цветарници;

7. Скари, грилове, барбекюта и други подвижни търговски съоръжения, в т.ч. и разположени пред съществуващи търговски и туристически обект;

8. Колички, машини за сладолед, за топли и студени напитки, за пуканки, кафе-автомати и други подобни съоръжения на открито,

9. Слънцезащитни устройства – подвижни и стационарни чадъри, сенници, тенти и други,

10. Ветробрани, навеси, нетрайно свързани с терена,

се извършва без търг, със Заявление по образец до Кмета на общината.

**(2)** Преместваемите обекти и съоръжения по ал. 1 следва да отговарят на изискванията на компетентните за контрол върху съответната дейност органи – Регионална здравна инспекция – гр. Кюстендил, Областна дирекция по безопасност на храните – гр. Кюстендил, РУ на МВР Рила – гр. Рила, РС ПБЗН – гр. Рила и други, което се удостоверява с документ, издаден от компетентния орган.

**(3)** В случаите когато преместваеми обекти и съоръжения по ал. 1 се разполагат в непосредствена близост до други обекти и/или фасади на жилищни сгради, заявителят представя нотариално заверено съгласие от собствениците.

**(4)** Когато се иска разполагането на увеселителни атракциони съоръжения е необходимо заявителят да представи и сертификат за безопасност на съоръжението.

**Чл. 22 (1)** Съоръженията по чл. 21, ал. 1 се поставят въз основа на индивидуална схема, одобрена от Главния архитект на Община Рила, с изключение на съоръженията в паркове и градини, за които схемата се одобрява от Общински съвет на Община Рила на основание [чл. 62, ал. 9 от Закона за устройство на територията](apis://Base=NARH&DocCode=40006&ToPar=Art62_Al9&Type=201).

**(2)** Схемите по ал. 1 отразяват максимално заетата площ, която собственикът или ползвателят може да ползва, пространственото разположение, отстоянията от сгради и от регулационни имотни граници.

**(3)** Ако ползваната открита площ е ограничена с декоративна преместваема ограда, саксии с цветя, декоративно осветление и други подобни, същите се отразяват в схемата по ал. 1, като се указва тяхното точно разположение в максимално разрешената площ, съгласно одобрената схема.

**(4)** Допускат се ограничения с:

1. декоративна ограда, саксии с цветя и други декоративни елементи, с височината не повече от 0,70 м. от нивото на терена;

2. ветробрани с височина не повече от 1,30 м. от нивото на терена.

**(5)** Заинтересованото лице е длъжно да ползва мястото, съобразно одобрената схема.

**Чл. 23 (1)** Всяко заинтересовано лице подава Заявление по образец до Кмета на Община Рила за ползване на място за поставяне на преместваеми/подвижни съоръжения пред стационарни обекти.

**(2)** Към Заявлението заинтересованите лица прилагат следните документи:

1. ситуационна схема за разположението на съоръжението/ята на открито. При разполагане на маси на открито в схемата се отбелязва и брой маси и места за сядане;

2. снимка, от която да е видно местоположение на обекта, пред който ще се разполага съоръжението;

3. документ за собственост или договор за наем със собственика на обекта;

4. удостоверение за актуално състояние от Агенция по вписванията, актуално към момента на подаване на заявлението;

5. удостоверение, че съоръжението отговаря на изискванията на компетентните за контрол върху съответната дейност органи – Регионална здравна инспекция – гр. Кюстендил, Областна дирекция по безопасност на храните – гр. Кюстендил, РУ на МВР Рила – гр. Рила, РС ПБЗН – гр. Рила и други, издаден от съответния компетентен орган.

6. удостоверение за въвеждане в експлоатация, разрешение за строеж и/или разрешение за преустройство на обекта – за новооткрити или преустроен обект.

**(3)** Заявленията се разглеждат от служител, определен от Кмета на Община Рила, който на база данните вписани в заявлението и одобрената от Главния архитект схема за поставяне, изготвя Разрешение за ползване на място.

**(4)** Максималният срок за ползване на място – общинска собственост, за поставяне на преместваеми обекти и съоръжения по чл. 21, ал. 1 е до 1 (една) година.

**Чл. 24 (1)** Съоръженията по чл. 21, ал. 1 могат да се поставят към съществуващи търговски обекти в непосредствена близост до тях за обслужване на дейността им или самостоятелно.

**(2)** Самостоятелни съоръжения по чл. 21, ал. 1 върху общински имоти могат да се поставят само сезонно или акционно.

**(3)** Съоръженията по чл. 21, ал. 1 към съществуващи търговски обекти не могат да се поставят по начин, който да препятства дейността на други търговски обекти в близост или достъпа до тях.

**(4)** Не се разрешава поставянето на съоръжения извън площта и размерите посочени в одобрената схема.

**(6)** Към съоръженията по чл. 21, ал. 1 могат безвъзмездно да се поставят слънцезащитни съоръжения – подвижни чадъри, сенници, тенти и др., доколкото е необходимо за защита от пряка слънчева светлина в рамките на площта, определена в разрешението за ползване на място.

**Чл. 25** Поставяне на съоръжения по чл. 21, ал. 1, върху имоти – общинска собственост се извършва срещу заплащане на такса за ползване, определена по реда на чл. 23, ал. 4, т. 2 от Наредбата за определянето и администрирането на местните такси и цени на услуги на територията на Община Рила.

**Чл. 26 (1)** Елементите на градското обзавеждане по чл. 5, ал. 4 от настоящата наредба се допускат във всички зони без ограничения, в зависимост от конкретните потребности, при възлагане от Кмета на Община Рила или по искане на възложителя - физическо или юридическо лице.

(2) Елементите на градското обзавеждане се поставят само в обществени и/или общодостъпни пространства, въз основа на схема за поставяне или на скица с указан начин на поставяне и разрешение за поставяне. Разрешението за поставяне може да бъде и за група елементи на градското обзавеждане.

(3) За издаване на разрешението за поставяне на елементите по ал. 1 не се събират такси.

(4) Такса за ползване на място за разполагане на елементите по ал. 1 не се заплаща.

**Чл. 27 (1)** Зарядни колонки за електрически превозни средства се поставят в общински имоти въз основа на изрично писмено съгласие на Кмета на Община Рила, схема за поставяне и разрешение за поставяне.

(2) Собственикът на зарядната колонка осигурява за своя сметка необходимите паркоместа за зарежданите автомобили.

(3) Съгласието по ал. 1 е със срок не по-дълъг от пет години.

**Чл. 28** Заинтересованите лица, на които е издаден административен акт, съответно отказът да се издаде акт по настоящата наредба, се уведомяват по реда на Административно-процесуалния кодекс.

**РАЗДЕЛ II**

**РЕД ЗА РАЗРЕШАВАНЕ ПОСТАВЯНЕТО НА ПРЕМЕСТВАЕМИ ОБЕКТИ И СЪОРЪЖЕНИЯ ВЪРХУ ДЪРЖАВНИ ИМОТИ И ИМОТИ, СОБСТВЕНОСТ НА ФИЗИЧЕСКИ ИЛИ ЮРИДИЧЕСКИ ЛИЦА**

**Чл. 29 (1)** Преместваеми обекти и съоръжения върху държавни имоти се разполагат, след като се издаде разрешение за поставяне от Кмета на Община Рила, въз основа на схема, одобрена от Главния архитект на общината. Схемата за поставяне се одобрява, след съгласуване със съответната централна администрация, която стопанисва имота, а в останалите случаи – с областния управител.

**(2)** Схемите се обявяват публично, чрез поставяне на информационното табло в сградата на общинска администрация и на интернет страницата на Община Рила, с име /домейн/ http:// [www.grad-rila.bg](http://www.grad-rila.bg).

**Чл. 30 (1)** Производството по поставяне на преместваеми обекти или съоръжения в имоти на физически или юридически лица започва, след отправено заявление до Главния архитект на общината от:

1. собственика на имота;

2. лице с договор за наем със собственика на имота или лице, което има изрично писмено съгласие от собственика на имота;

3. един от собствениците на имота, с изрично писмено съгласие на останалите съсобственици на имота;

**(2)** Към заявлението, следва да бъдат приложени следните документи:

1. документ за собственост на имота;

2. договор за наем със собственика на имота;

3. писмено съгласие от собствениците на имота;

4. съгласие на съсобствениците при поставяне на преместваем обект или съоръжение в имот в режим на съсобственост;

5. скица от одобрена кадастрална карта или одобрен кадастрален план;

6. скица от действащ регулационен план;

7. проектна документация, съгласно Приложение № 2;

8. снимки и други материали, доказващи адаптацията на преместваемия обект/съоръжението в градска среда.

**(3)** Заявлението с приложените документи се разглежда от Главния архитект на общината, който в 14-дневен срок от подаването му:

1. съгласува проекта на скица с указан начин на поставяне (виза),

2. прави мотивиран отказ.

**(4)** След издаване на скицата с указан начин на поставяне (визата), проектната документация се внася за одобряване от Главния архитект и издаване на разрешение за поставяне от Кмета на Община Рила.

***ДЯЛ ВТОРИ***

***РЕКЛАМНИ, ИНФОРМАЦИОННИ И МОНУМЕНТАЛНО-ДЕКОРАТИВНИ ЕЛЕМЕНТИ***

**ГЛАВА V**

**ОБЩИ ПОЛОЖЕНИЯ**

**Чл. 31** Рекламните, информационните и монументално-декоративните елементи, по смисъла на тази наредба са преместваеми обекти със самостоятелна или полусамостоятелна конструкция, които се закрепват временно върху терен, сграда или друг имот, при необходимост и с фундамент, и служи за извършване на реклама.

**Чл. 32 (1)** Рекламните, информационните и монументално-декоративните елементи на територията на Община Рила се разполагат след издадено разрешение за поставяне по реда, установен с тази наредба, а за държавни и общински имоти - и въз основа на схема, одобрена от Главния архитект на общината.

**(2)** За държавните имоти схемата се одобрява, след съгласуване със съответната централна администрация, която стопанисва имота, а в останалите случаи - с областния управител.

**(3)** Разрешения за поставяне на рекламните, информационните и монументално-декоративните елементи в недвижими имоти- паметници на културата, се издават въз основа на схема, одобрена от Главния архитект, след съгласуване с Недвижимо културно наследство.

**(4)** В чужди поземлени имоти и сгради разрешението за поставяне на обекти по ал. 1 се издава въз основа на изрично писмено съгласие от собственика на поземления имот или на сградата, или въз основа на писмен договор за наем на заетата от съоръжението площ.

**(5)** Върху сгради - етажна собственост, разрешението за поставяне на обекти по ал. 1 се издава въз основа на изрично писмено съгласие на етажните собственици или писмен договор за наем с етажните собственици на заетата от съоръжението площ.

**Чл. 33 Кметът на Община Рила назначава Комисия за рекламните, информационните и** монументално-декоративните елементи **и за рекламната дейност, която разглежда постъпилите заявления и уведомява писмено Кмета и Главният архитект на общината за взетите решения и предложения, в случаите предвидени в настоящата Наредба.**

**ГЛАВА VІ**

**ОБЩИ ИЗИСКВАНИЯ КЪМ РЕКЛАМНИТЕ, ИНФОРМАЦИОННИТЕ И МОНУМЕНТАЛНО-ДЕКОРАТИВНИТЕ ЕЛЕМЕНТИ**

**Чл. 34 (1)** **Рекламните, информационните и** монументално-декоративните елементи независимо от техния вид или собственост на имота, в който са поставени трябва:

1. да отговарят на изискванията на тази наредба;

2. да не нарушават условията на обитаване;

3. да не застрашават безопасността на движение по улиците, като закриват или наподобяват пътни знаци;

4. да не се поставят върху елементи от системата за регулиране на движението по пътищата;

5. да не се поставят върху съоръжения на инженерната инфраструктура или в сервитутната им зона по начин, нарушаващ изискванията за безопасност, препятстващ достъпа до тях или създаващ затрудняване за нормалната им експлоатация;

6. да не се поставят върху паметници и други елементи на декоративната пластика;

7. да не се поставят върху сгради публична общинска собственост, извършващи административни услуги;

8. да не се поставят върху дървета и всякакъв вид едроразмерна растителност;

9. в територията и на стените и оградите на гробищните паркове и религиозни сгради, както и в самите такива;

10. върху далекосъобщителни стълбове и върху ажурни и декоративни огради;

11. да не излизат извън границите на поземления имот, в който са постановени;

12. да не се поставят в тревни площи на паркове и градски градини;

13. да не закриват други рекламни елементи, елементи от архитектурния вид на сградите, търговски или друг вид обществен имот, както и да не се затрудняват подхода към тях;

14. да не се поставят върху недвижими културни ценности, без положително становище на Национален институт за недвижимо културно наследство /НИНКН/;

15. на територията на детски градини, училища и читалища, които рекламират тютюневи и алкохолни изделия, както и на рекламни постери с еротично съдържание.

**(2)** Не се разрешава:

1. монтиране на **рекламни, информационни и** монументално-декоративни елементи върху сграда, имот или съоръжение, без писмено съгласие на техния собственик, а за сгради в режим на етажна собственост, съгласно [Закона за управление на етажната собственост (ЗУЕС)](apis://Base=NARH&DocCode=40814&Type=201).

2. Използването на светлинни символи или шрифтове надписи, прилагани като или наподобяващи елементи от системата за регулиране на движението, както и заслепяващи осветителни тела.

3. Рекламирането на:

а.) забранени за употреба вещества или препарати с наркотично действие;

б.) лекарствени средства, за които има забрана или ограничения, предвидени в специални нормативни актове;

в.) стоки и услуги, чиято реклама е изрично забранена със закон.

4. Разполагането на **рекламни, информационни и** монументално-декоративни елементи, които:

а.) съдържат невярна или подвеждаща информация;

б.) рекламират стоки и услуги, посредством твърдения за недостатъци на други стоки и услуги;

в.) накърняват правата и доброто име на граждани и юридически лица;

г.) пропагандират под каквото и да е форма омраза, насилие, расова, верска и етническа нетърпимост, религии и религиозни общности;

д.) са с открито или недвусмислено порнографско съдържание.

**(3)** Всички текстове върху **рекламни, информационни и** монументално-декоративни елементи се изписват на български език с изключение на търговската марка или фирмен знак (лого), съгласно съдебна, респективно патентна регистрация. Допускат се надписи и на друг език, но не по-големи от надписите на български език, и ако са разположени след или под надписа на български.

**(4)** Община Рила не носи отговорност за щети нанесени от трети лица на **рекламните, информационните и** монументално-декоративните елементи, монтирани на нейната територия.

**(5)** Носителите на права за разполагане на **рекламни, информационни и** монументално-декоративни елементи при условията на тази Наредба, носят отговорност за причинените от **рекламни, информационни и** монументално-декоративни елементи щети на трети лица.

**ГЛАВА VII**

**РЕКЛАМНИ ЕЛЕМЕНТИ**

**РАЗДЕЛ I**

**СЪЩНОСТ И КЛАСИФИКАЦИЯ**

**Чл. 35 (1)** Рекламният елемент, е съоръжение със самостоятелна или полусамостоятелна конструкция, което се закрепва временно върху терен, сграда или калкан на сграда и друг обект, при необходимост и с фундамент, и служи за извършване на реклама.

**(2)** Рекламните елементи представляват големи пана за плакати, билбордове, малки пана за плакати, рекламни колони, рекламни касети, тристени, рекламни ракети, преместващи арки, други съоръжения.

**(3)** Рекламните елементи, по вид и параметри се класифицират, като следва:

1. Реклама по калканни стени и върху покриви на сгради и обезопасителни мрежи на строителни обекти и обекти в ремонт;

2. Рекламни пана за залепяне на плакати (осветени или неосветени);

3. Билбордове, видеостени, екрани;

4. Крайпътна реклама, закрепени неподвижно касети, осветени отвътре или отвън;

5. Реклама за ниво партер (магазини, заведения и други обекти с обществено-обслужващи функции), като рекламите могат да заемат пространството до ниво подпрозоречен парапет на първи жилищен етаж, без да засягат прозоречни отвори на същия, при съгласие на собствениците на първия етаж.

6. Реклама по градския транспорт - автобуси, таксита и по други елементи на градското обзавеждане;

7. Други видове рекламно-информационни елементи, по индивидуални проекти, одобрени от главния архитект на Община Рила.

**(4)** Реклама, която ползва източник на светлина е светеща реклама. Ако съоръжението, носещо светеща реклама, е поставено върху покрив, неговите параметри следва да бъдат съобразени с архитектурния образ (силует, пластично оформление и други) на сградата.

**(5)** Когато се ползва съоръжение – източник на електрическа енергия, който е собственост на Община Рила, в разрешението за поставяне на светеща реклама се посочва декларираната от заявителя мощност. Електрическата енергия се заплаща ежемесечно, считано от датата на захранване на съоръжението, което се удостоверява с двустранно подписан констативен протокол от служител на Община Рила и лицето, в полза на което е издадено разрешението.

**Чл. 36 (1)** Рекламните елементи могат да бъдат заявени за поставяне, по реда на тази наредба, въз основа на:

1. типови (повтаряеми) проекти;

2. индивидуални проекти.

**(2)** Типовите проекти се одобряват от Главния архитект на общината.

**РАЗДЕЛ ІI**

**ИЗИСКВАНИЯ КЪМ РЕКЛАМНИТЕ ЕЛЕМЕНТИ**

**Чл. 37 (1)** **Рекламните** елементи, независимо от техния вид или собственост на имота, в който са поставени трябва да отговарят на изискванията регламентирани в Глава VI от настоящата наредба.

**(2)** Всеки собственик или ползвател на рекламен елемент е длъжен да отбележи върху обекта името, адреса и телефона си, номера и датата на издаденото разрешение за поставяне.

**Чл. 38 (1)** Рекламните елементи, се поставят на територията на Община Рила, при спазване на следните правила:

**1.** Рекламен елемент с едностранна рекламна площ до 1,5 кв.м. се поставя:

а) преди кръстовище:

- минимум 15 м. – за главната улична мрежа;

- минимум 10 м. – за второстепенната улична мрежа;

- минимум 0,80 м. – от бордюрната линия.

б) на разстояние до друг рекламен елемент от същия вид – минимум 15 м.

в) след кръстовище на разстояние – минимум 3 м.

**2.** Рекламен елемент с едностранна рекламна площ до 3 кв.м. се поставя:

а) преди кръстовище:

- минимум 15 м. – за главната улична мрежа;

- минимум 10 м. – за второстепенната улична мрежа;

- минимум 0,80 м. – от бордюрната линия.

б) на разстояние до друг рекламен елемент от същия вид – минимум 15 м.

в) след кръстовище на разстояние – минимум 3 м.

**3.** При невъзможност за осигуряване на безопасно преминаване на пешеходците, рекламните елементи се поставят на минимална височина на долния ръб на паното – минимум 2,30 м. Конструктивните елементи за закрепване се разполагат така, че да осигурят минимум 0,80 м. за преминаване на пешеходците.

**РАЗДЕЛ ІIІ**

**СХЕМИ ЗА ПОСТАВЯНЕ НА РЕКЛАМНИ ЕЛЕМЕНТИ**

**Чл. 39** Рекламните елементи се разполагат на територията на Община Рила, въз основа на схема за поставяне, одобрена от Главния архитект на Община Рила.

**Чл. 40 (1)** Схемите за поставяне, според обхвата си биват:

1. Обща схема – показваща местоположението и вида на рекламните елементи, върху общински терени.

2. Подробни – показващи точните размери на отделните рекламни елементи и отстоянията, към ограничители в публичните градски пространства.

**(2)** Общите схеми за поставяне на рекламни елементи са публични и се поставят на достъпно за гражданите място в сградата на общинска администрация и се публикуват в сайта на Община Рила.

**(3)** Схемите за поставяне се одобряват от Главния архитект на общината**,** след съгласуване с Комисията за рекламни, информационни и монументално-декоративни елементи и за рекламната дейност.

**(4)** Изготвянето на схеми за поставяне по ал.1, се извършва служебно от служители на Отдел „УКТ“ при Община Рила.

**Чл. 41 (1)** Схемите за поставяне, според собствеността върху терените, на които се разполагат рекламните елементи, са:

1. Схеми за поставяне на рекламни елементи в имоти, частна собственост;

2. Схеми за поставяне на рекламни елементи в имоти, държавна собственост;

3. Схеми за поставяне на рекламни елементи в имоти, общинска собственост.

**(2)** Схемите за поставяне на рекламни елементи в имоти, частна собственост могат да се изготвят целогодишно по искане на собственика на имота, при спазване изискванията и ограниченията на настоящата наредба и се одобряват от Главния архитект на общината.

**(3)** Схемите за поставяне на рекламни елементи в имоти публична и частна държавна собственост се изготвят по искане на инвеститора-физическо или юридическо лице, съгласувано със съответната администрацията, която стопанисва имота, или в останалите случаи от Областния управител и се одобряват от Главния архитект на общината.

**Чл. 42 (1)** Схемите за поставяне на рекламни елементи, върху държавни и общински имоти се одобряват от Главния архитект на Община Рила, след съгласуване с Комисията за рекламни, информационни и монументално-декоративни елементи и за рекламната дейност, който може да я внесе и за разглеждане в Общинския експертни съвет по устройство на територията (ОЕСУТ).

**Чл. 43** Схемите за поставяне на рекламни елементи в паркове и градини се одобряват по реда на [чл.62,](apis://Base=NARH&DocCode=40006&ToPar=Art62_Al9&Type=201) ал.9 от ЗУТ.

**Чл. 44** Всички схеми за поставяне на рекламни елементи са публични и се съхраняват в Община Рила.

**ГЛАВА VIII**

**ИНФОРМАЦИОННИ ЕЛЕМЕНТИ**

**РАЗДЕЛ І**

**ФИРМЕН НАДПИС**

**Чл. 45 (1)** Фирмените надписи са информационни елементи, съдържащи само наименованието, търговската марка и/или дейността на лице в конкретен обект и които се поставят в/на недвижимия имот, в който се намира седалището или дейността на лицето.

**(2)** Фирмените надписи могат да бъдат поставяни:

1. върху козирки, навеси и маркизи, към партерните части на сградите, непосредствено прилежащи към обекта, чиято функция обозначават;

2. вертикално или хоризонтално по фасадите на сградите, в които се осъществява дейността на лицето.

**(3)** Когато фирменият надпис е поставен върху козирки, навеси и маркизи на партерни помещения, той не може да ги надвишава повече от 1м., както и да закрива отвори по фасади на сградата.

**(4)** Фирмените надписи поставени пред балкони или прозоречни отвори не могат да са по-високи от парапета на балкона или от подпрозоречния парапет.

**(5)** Когато фирменият надпис се издава от фасадата на сградата, на която е поставен, неговият най-отдалечен край не може да бъде на повече от 1,50 м. от фасадата, а когато е поставен на височина под 2,20 м. от нивото на терена, не може да се издава от фасадата на сградата повече от 0,15 м.

**Чл. 46 (1)** Проектите за поставяне на фирмени надписи се одобряват от Главния архитект на Община Рила или от упълномощено от него длъжностно лице.

**(2)** Фирмените надписи се одобряват с инвестиционния проект за изграждане или преустройство на обекта, който обозначават, от компетентния за това орган.

**(3)** В случаите, когатопоставянето на фирмени надписи не е свързано с изграждане или преустройство на даден обект, Главният архитект на общината одобрява проект за фирмените надписи.

**(4)** Не се изисква одобрение за поставяне на фирмени надписи с размер до 0,25 м2, когато същите са поставени на нивото на партера и успоредно на стената.

**РАЗДЕЛ ІI**

**ФИРМЕНИ ИНФОРМАЦИОННО-УКАЗАТЕЛНИ ТАБЕЛИ**

**Чл. 47 (1)** Фирмените информационно-указателни табели обозначават определени обекти или дейности, или упътвания към местонахождението им. Информационно-указателната табела може да съдържа само наименование (лого) на фирмата, адрес, указателна стрелка и обозначение за разстояние в цифри. Информационно-указателна табела не може да служи за излъчване на рекламни послания.

**(2)** Всяко юридическо или физическо лице има право да разположи върху имот – общинска собственост до 6 (шест) броя фирмени информационно-указателни табели, свързани с един негов обект или дейност.

**(3)** На една улица могат да се поставят не повече от 2 (две) фирмени информационно-указателни табели за един обект или дейност – по една за всяка посока на движението.

**(4)** Размерите на информационно-указателните табели не трябва да надвишават 1,50 кв.м., като вертикалния ръб трябва да бъде поставен на разстояние от края на уличното платно не по-малко от 0,80 м, а хоризонталния – на височина не по-малко от нивото на терена.

**Чл. 48 (1)** Фирмени информационно-указателните табели по типов проект и с размери до 1,50 кв. м, могат да се поставят на стълбове за улично осветление, така че външният вертикален ръб да бъде поставен на разстояние от края на уличното платно не по-малко от 0,50 м, а долния хоризонтален - на височина не по-малко от 2,50 м от нивото на терена, обърнати към тротоара.

**(2)** При липса на възможност за траен монтаж, може да се разреши разполагането върху тротоара на преносими фирмени информационно-указателни табели, с едностранна площ до 0,50 кв.м, като същите не трябва да ограничават движението на пешеходците и задължително осигуряват проходима свободна част на тротоара, минимум 2,50 метра.

**(3)** Не се разрешава поставяне на фирмени информационно-указателни табели върху дървета и стълбове на електро-преносната и електроразпределителната мрежа.

**Чл. 49** Фирмените информационно-указателни табели се поставят, въз основа на типови проекти, одобрени от Главния архитект на Община Рила, за срок не по-дълъг от 1 (една) година.

**РАЗДЕЛ ІII**

**ФИРМЕН ТОТЕМ**

**Чл. 50 (1)** Фирменият тотем представлява индивидуален рекламен монументално-декоративен елемент, обозначаващ местонахождението на обект или дейността на конкретно лице.

**(2)** Фирменият тотем може се постави само в непосредствена близост до обозначения обект/имот - в границите на урегулирания поземлен имот, в който се намира.

**(3)** По изключение може да се разреши от компетентния орган по ал. 5 фирменият тотем да се постави и извън урегулирания поземлен имот за обекта, който обозначава, когато спазването на правилото по ал. 2 е фактически невъзможно и поставянето му не влошава изискванията за достъпност.

**(4)** Поставянето на фирмен тотем може да бъде предвидено в инвестиционния проект за изграждане на обекта и да се допусне с общото разрешение за строеж, както и по отделни индивидуални проекти и разрешение за поставяне.

**(5)** Разрешенията за поставяне на фирмен тотем се издават от Главния архитект, компетентен да одобри инвестиционния проект и да издаде разрешение за строеж за обекта, чието местоположение се обозначава с тотема.

**(6)** Когато фирменият тотем е поставен върху общински имот извън урегулирания поземлен имот за обекта, който обозначава, се дължи такса за ползване, определена по реда на [чл. 72 от Закона за местни данъци и такси](apis://Base=NARH&DocCode=4123&ToPar=Art72&Type=201/).

**РАЗЕДЕЛ IV**

**ВРЕМЕННИ ИНФОРМАЦИОННИ ЕЛЕМЕНТИ**

**Чл. 51 (1)** Временни информационни елементи – знамена, транспаранти, съобщения, афиши и др.,съдържат информация, свързана с конкретни икономически, социални, културни, политически и спортни прояви с фиксирано времетраене, посочено в текста на изписаната информация. С такива елементи не могат да се рекламират стоки или услуги.

**(2)** Временни информационни елементи се разполагат на одобрени от Главния архитект на общината места, след издадено разрешение по реда на настоящата наредба.

**(3)** Върху сгради могат да се поставят временни надписи за събития, които се извършват в сградата.

**(4)** Временните информационни елементи се поставят за срок не по-дълъг от 1 (един) месец.

**Чл. 52 (1)** Кметът на общината може да разреши, със Заповед, безвъзмездно поставяне на временни информационни елементи, във връзка със събития от общинско, национално или международно значение с некомерсиален характер.

**(2)** В заповедта по ал.1 се посочва местоположението и вида на временните информационни  елементи, срока на поставяне.

**Чл. 53 (1**) Не се разрешава ползването на дървета или друга растителност за закрепване на временни информационни елементи, както и излъчването на рекламни послания, чрез временни рекламно-информационни елементи в полза на търговци, продукти и събития, без връзка с конкретната проява.

**(2)** Не се разрешава разполагането на транспаранти, над уличното платно.

**Чл. 54** Временните информационни елементи се демонтират до 3 (три) дни, след изтичане срока на разрешаването им, от собственика или ползващото информацията лице.

**ГЛАВА IX**

**ОБЩЕСТВЕНИ ИНФОРМАЦИОННИ И МОНУМЕНТАЛНО-ДЕКОРАТИВНИ ЕЛЕМЕНТИ**

**РАЗДЕЛ I**

**ОБЩЕСТВЕНИ ИНФОРМАЦИОННИ ЕЛЕМЕНТИ**

**Чл. 55 (1)** Обществените информационни елементи служат за разпространение на обществена информация, чрез информационно-указателни табели, афишни колони и обществени информационни табла.

**(2)** Обществените информационните елементи се поставят с типови проекти, одобрени от Главния архитект на общината.

**Чл. 56 (1)** Информационно-указателните табели обозначават местонахождението на обществени обекти, изискване за спазване на определено поведение, наименования на улици, площади и др. или упътват към местоположението на определен обект или дейност.

**(2)** Информационно-указателните табели се поставят от общинската администрация в публичното градско пространство, както и безвъзмездно върху сгради, огради и други елементи, които не са общинска собственост.

**Чл. 57 (1)** Афишните колони и обществените информационни табла служат за поставяне на безплатни съобщения на гражданите или за обществени културни, спортни, хуманитарни и други обществени прояви.

**(2)** Афишните колони и обществените информационни табла се поставят от общината в общински имоти въз основа на схема, одобрена по реда за одобряване на схема за поставяне на рекламни елементи.

**(3)** Редът за разполагане на безплатни съобщения върху афишните колони и обществените информационни табла се определя със Заповед на Кмета на общината. Заповедта на Кмета на общината се публикува в сайта на общината.

**Чл. 58** Забранява се разлепването на афиши, плакати, листовки, некролози и други обществено информационни елементи по стълбовете за уличното осветление, електропреносната и електроразпределителната мрежа, контейнерите за събиране на твърди битови отпадъци, фасади на сгради, върху дървета и едроразмерна растителност, както и на всякакви други непредвидени за целта места.

**РАЗДЕЛ II**

**МОНУМЕНТАЛНО-ДЕКОРАТИВНИ ЕЛЕМЕНТИ**

**Чл. 59 (1)** Монументално-декоративните елементи служат за общо оформяне на градската среда и за обозначаване на значими събития за общината и за страната и не са предназначени да излъчват каквито и да било рекламни послания или да служат за търговска дейност.

**(2)** Главният архитект на общината разрешава по индивидуални проекти поставянето на монументално-декоративните елементи.

**(3)** За премахване или увреждане по какъвто и да е било начин на монументално-декоративните елементи, се налагат санкции по реда на настоящата Наредбата.

**ГЛАВА X**

**ПОСТАВЯНЕ НА РЕКЛАМНИ И ИНФОРМАЦИОННИ ЕЛЕМЕНТИ**

**РАЗДЕЛ I**

**ПОСТАВЯНЕ НА РЕКЛАМНИ ЕЛЕМЕНТИ ВЪРХУ ИМОТИ ОБЩИНСКА СОБСТВЕНОСТ**

**Чл. 60 (1)** Рекламни елементи по чл. 35, ал. 3, т. 2, т. 3, т. 4 в имоти общинска собственост се разполагат въз основа на схема с определени позиции, която се одобрява от Главния архитект на Община Рила и се изменя и/или допълва, във връзка с възникнали обществени или други конкретни нужди.

**(2)** В 7-дневен срок от изготвянето, съответно изменението и/или допълнението на схемата по ал. 1, се обявяват публично, чрез поставяне на информационното табло в сградата на общинска администрация и на интернет страницата на Община Рила, с име /домейн/ http:// [www.grad-rila.bg](http://www.grad-rila.bg), списък със свободните позиции за поставяне на рекламните елементи по ал. 1.

**(3)** В 14-дневен срок, считано от датата на обявяване на свободните позиции, заинтересованите лица подават Заявление по образец за издаване на разрешение за поставяне на рекламни и/или информационни елементи.

**Чл. 61 (1)** Заявлението за издаване на разрешение за поставяне на рекламни и/или информационни елементи е по образец и се подава до Главния архитект на Община Рила, чрез Кмета на общината.

**(2)** Към заявлението се прилага проектна документация, подписана от лица с проектантска правоспособност, която съдържа:

1. Архитектурна част, включваща най-малко:

- Ситуационно извлечение от действащия подробен устройствен план за сградата, изясняващо графично и с коти разполагането на обекта в план, отстояния до прилежащите регулационни линии, до други преместваеми обекти, рекламни елементи и ограничители в градска среда (стълбове, шахти, дървета и др.), подходи, входове и рампи към прилежащи обществено-обслужващи или жилищни обекти с траен устройствен статут;

- Фасадно изображение/-я, изясняващи разположението на РЕ, спрямо елементите на фасадата.

2. Дизайнерска част - фотомонтажи, перспективи, колажи и други доказващи адаптиране на обекта в градската среда и спрямо съществуващите РИЕ:

3. Проект за ел. инсталации с указан начин на захранване, когато е необходимо;

4. Конструктивен проект /становище/, когато е необходимо;

5. Обяснителна записка;

6. Снимки и други материали, доказващи адаптацията на рекламния елемент в градска среда;

7. Когато за нормалното функциониране на рекламния обект е необходимо изграждане на временни връзки към мрежите и съоръженията на техническата инфраструктура, едновременно с искането за издаване на разрешение за поставяне се подава и строителна документация за изграждането на временни връзки. Същите се процедират по [Закона за устройство на територията](apis://Base=NARH&DocCode=40006&Type=201) за издаване на разрешение за строеж за временни връзки.

8. Единен идентификационен код или копия от документи, удостоверяващи, че юридическото лице има право по силата на закон да извършва стопанска дейност;

**Чл. 61 (1)** Заявленията, с приложените документи се разглеждат от **Комисията за рекламните, информационните и** монументално-декоративните елементи **и за рекламната дейност**. Комисията е постоянно действащ орган, която се свиква от председателя й, най-малко 7 (седем) дни преди провеждане на всяко заседание.

**(2)** Когато е необходимо, преди произнасянето си, Комисията по ал. 1:

1. извършва оглед на мястото, съвместно с представители на КАТ и други специалисти;

2.изисква от заявителя допълнителни документи;

3. изисква от заявителя да съгласува ситуационно решение, върху извадка от кадастралния план, с ЧЕЗ „Разпределение България“ АД, ВиК „Кюстендилска вода – гр. Кюстендил, кабелни оператори и други заинтересовани ведомства и организации.

**(3)** В 7-дневен срок, считано от датата на провеждане на заседанието, Комисията **за рекламните, информационните и** монументално-декоративните елементи **и за рекламната дейност** изготвя констативен протокол, който заедно с проектната документация се представя на Главния архитект на общината:

1.за одобряване на проектната документация и издаване на разрешение за поставяне на рекламен елемент или

2.да направи мотивиран отказ;

**(4)** Съобщаването на решението за отказ за издаване на разрешение за поставяне се извършва по реда и условията на АПК.

**(5)** Разрешението за поставяне се издава в 7-дневен срок, от датата на одобряване на проекта. Разрешението се връчва на заявителя по реда и условията на АПК.

**(6)** В 3-дневен срок от издаване на разрешението, Кметът на общината сключва договор за наем.

**Чл. 62 (1)** За поставяне на рекламни елементи с размери над 3 кв.м, закрепени неподвижно за имота, Кметът на общината внася предложение до Общински съвет, за вземане на решение за откриване и провеждане на процедура за публичен търг и упълномощаване Кмета на общината за сключване на Договор за наем на имот – общинска собственост, по реда на Закона за общинската собственост и Наредбата за реда за придобиване, управление и разпореждане с общинско имущество /НРПУРОИ/.

(2) След влизане в сила на Заповедта за спечелилия публичния търг участник, Главният архитект на общината съгласува проекта за поставяне на рекламните елементи по ал. 1 за виза.

(3) След издаване на визата, проектната документация се внася за одобряване и издаване на разрешение за поставяне от Главния архитект, съгласно Закона за устройство на територията.

(4) В 3-дневен срок от издаване на разрешението за поставяне, Кметът на общината сключва Договор за наем, със спечелилия публичния търг участник.

**РАЗДЕЛ II**

**ПОСТАВЯНЕ НА ИНФОРМАЦИОННИ ЕЛЕМЕНТИ ВЪРХУ ИМОТИ ОБЩИНСКА СОБСТВЕНОСТ**

**Чл. 63 (1)** Фирмените информационно-указателни табели (ФИУТ) по чл. 48, върху имоти – общинска собственост се поставят само по общински типов проект, въз основа на разрешение за поставяне, издадено от Главния архитект на Община Рила.

**(2)** Разрешението се издава въз основа на Заявление по образец до Главния архитект, чрез Кмета на Община Рила.

**(3)** Към заявлението се прилагат:

- художествен проект;

- ситуационна скица;

- списък на местата за поставяне на фирмените информационно-указателни табели за обекта/дейността;

- визуализация на всяка фирмена информационно-указателна табела, съгласно списъка,

- карта за идентификация по регистър БУЛСТАТ.

**(4)** Заявлението, с приложената по ал. 3 документация се разглежда от **Комисията за рекламните, информационните и** монументално-декоративните елементи **и за рекламната дейност, при спазване изискванията за ФИУТ, посочени в настоящата наредба .**

**(5)** Комисията по ал.1, предоставя проектната документация на Главният архитект на общината, които от своя страна одобрява приложеният проект или прави мотивиран отказ.

**(6)** След одобряване на проекта Главният архитект на общината издава разрешение за поставяне, за срок до 1 (една) година.

**(7)** В 14-дневен срок, преди датата на поставяне на ФИУТ, заинтересованото лице подава заявление до Кмета на Община Рила за издаване на разрешение за ползване на място – общинска собственост, с посочени дата на поставяне и срок на ползване на мястото, и с приложено към него разрешение за поставяне.

**(8)** В 7-дневен срок от подаване на заявлението, Кметът на общината издава разрешение за ползване на място, за срок – срока на разрешението за поставяне.

**(9)** За поставяне на фирмени информационно-указателни табели върху общински имоти се заплаща такса за ползване определена по реда на чл.72 от ЗМДТ.

**Чл. 64 (1)** Временни информационни елементи (ВИЕ) се разполагат на одобрени от Главния архитект на общината места, след издадено разрешение от Кмета на Община Рила.

**(2)** Разрешението се издава въз основа на Заявление по образец до Кмета на Община Рила.

**(3)** Към заявлението се прилагат:

- карта за идентификация по регистър БУЛСТАТ;

- списък на желаните места/улици за поставяне и брой на ВИЕ;

- визуализация/цветно оформление на ВИЕ, съгласно списъка,

**(4)** Заявлението, с приложената по ал. 3 документация се разглежда от **Комисията за рекламните, информационните и** монументално-декоративните елементи **и за рекламната дейност, при спазване изискванията за ВИЕ, посочени в настоящата наредба .**

**(5)** Комисията по ал.1, предоставя проектната документация на Главният архитект на общината, които от своя страна одобрява приложеният проект или прави мотивиран отказ.

**(6)** След одобряване на проекта Кмета на общината издава разрешение за ползване на място, за срок не по дълъг от 1 (един) месец.

**(7)** За поставяне на временни информационни елементи, върху местата по ал. 1 се заплаща такса за ползване по Наредбата за определянето и администрирането на местни такси и цени на услуги на територията на Община Рила.

**Чл. 65 (1)** Заявлението за поставяне на фирмен тотем, върху част от имот/терен общинска собственост, придружени с документите по чл. 61, ал. 2 се разглежда от Комисията за рекламните, информационни и декоративно-монументални елементи, която предлага на Главния архитект да одобри проекта или прави мотивиран отказ.

**(2)** След одобряване на проекта Главният архитект издава разрешение за поставяне. Разрешението се връчва на заявителя по реда и условията на АПК.

**(3)** В 14-дневен срок, преди датата на поставяне на фирмения тотем, заинтересованото лице подава заявление до Кмета на Община Рила за издаване на разрешение за ползване на място – общинска собственост, с посочени дата на поставяне и срок на ползване на мястото, и с приложено към него разрешение за поставяне.

**(4)** В 7-дневен срок от подаване на заявлението, Кметът на общината издава разрешение за ползване на място, за срок до 3 (три) години.

**(5)** За фирменият тотем поставен върху част от имот/терен общинска собственост, извън урегулирания поземлен имот за обекта, който обозначава, се дължи такса за ползване, определена по реда на [чл. 72 от Закона за местни данъци и такси](apis://Base=NARH&DocCode=4123&ToPar=Art72&Type=201/).

**РАЗДЕЛ III**

**ПОСТАВЯНЕ НА РЕКЛАМНИ И ИНФОРМАЦИОННИ ЕЛЕМЕНТИ В ДЪРЖАВНИ ИМОТИ И В ИМОТИ СОБСТВЕНОСТ НА ФИЗИЧЕСКИ ИЛИ ЮРИДИЧЕСКИ ЛИЦА**

**Чл. 66 (1)** Разрешение за поставяне на рекламни елементи и фирмен тотем в държавни имоти се издава въз основа на схема, одобрена от Главния архитект на общината, след съгласуване със съответната централна администрация, която стопанисва имота, а в останалите случаи – с областния управител.

**(2)** Върху недвижими имоти – културни ценности в техните граници и охранителни зони, разрешение за поставяне се издава от Главния архитект на общината, след съгласуване с Министерство на културата, при условията и по реда на ЗУТ.

**(3)** Върху сгради – етажна собственост, разрешението за поставяне се издава от Главния архитект на общината, въз основа на изрично писмено съгласие на етажните собственици или писмен договор за наем с етажните собственици на заетата от елемента площ. Съгласието и договорът се оформят по реда на Закона за управление на етажната собственост.

**Чл. 67 (1)** Разрешение за поставяне на рекламни елементи и фирмен тотем в имоти на физически или юридически лица се извършва, след представяне на Заявлението – образец, отправено до Главният архитект на общината, чрез Кмета на Община Рила, от:

1. собственика на имота;
2. лице с договор за наем със собственика на имота или лице, което има изрично писмено съгласие от собственика на имота;
3. един от собствениците на имота с изрично писмено съгласие на останалите съсобственици на имота;

**(2)** Към заявлението за издаване на разрешение за поставяне, се прилагат следните документи:

**1.** Документ за собственост на имота;

**2.** Договор за наем със собственика на имота и/или писмено съгласие от собствениците на имота;

**3.** При сгради с режим на етажна собственост - съгласие от собствениците, дадено по реда на [Закона за управление на етажната собственост](apis://Base=NARH&DocCode=40814&Type=201);

**4.** Скица (виза), върху кадастралната основа с обозначени местоположението и вида на РЕ, съобразена с одобрена схема за държавните или общински имоти и терени;

**5.** Проектна документация, подписана от лица с проектантска правоспособност, която съдържа:

5.1. Архитектурната част, включваща най-малко:

- Ситуационно извлечение от действащия подробен устройствен план за сградата, изясняващо графично и с коти разполагането на обекта в план, отстояния до прилежащите регулационни линии, до други преместваеми обекти, рекламни елементи и ограничители в градска среда (стълбове, шахти, дървета и др.), подходи, входове и рампи към прилежащи обществено-обслужващи или жилищни обекти с траен устройствен статут;

- Фасадно изображение/-я, изясняващи разположението на РЕ, спрямо елементите на фасадата.

5.2. Дизайнерска част - фотомонтажи, перспективи, колажи и други доказващи адаптиране на обекта в градската среда и спрямо съществуващите РЕ:

5.3. Инженерна част:

- конструктивен проект;

- проект за ел. инсталации с указан начин на захранване, когато е необходимо;

5.4 Обяснителна записка:

**6.** снимки и др. материали, доказващи адаптацията на рекламния елемент в градска среда.

**7.** Когато за нормалното функциониране на елемента е необходимо изграждане на временни връзки към мрежите и съоръженията на техническата инфраструктура, едновременно с искането за издаване на разрешение за поставяне се подава и строителна документация за изграждането на временни връзки. Същите се процедират по [Закона за устройство на територията](apis://Base=NARH&DocCode=40006&Type=201) за издаване на разрешение за строеж за временни връзки.

**(3)** Съгласието по ал. 2, т. 2 и т. 3 се дава:

**1.** При имоти собственост на юридически лица – от представляващият съответното предприятие, организация, търговско дружество и др.;

**2.** При имоти собственост на граждани – от собственика или съсобствениците, притежаващи повече от половината от вещта.

**3.** При сгради етажна собственост – от Общото събрание на етажната собственост.

**Чл. 68 (1)** Заявлението, с приложените документи се разглеждат от **Комисията за рекламните, информационните и** монументално-декоративните елементи **и за рекламната дейност**, след което се предоставят за съгласуване и одобрение от Главния архитект на общината, който в 14-дневен срок от подаването му:

1. съгласува проекта за виза,
2. прави мотивиран отказ.

**(2)** След издаване на визата, проектната документация се внася за одобряване и издаване на разрешение за поставяне от Главния архитект.

**(3)** Разрешението за поставяне се издава в 14-дневен срок и се връчва на заявителя по реда на [АПК](apis://Base=NARH&DocCode=2024&Type=201).

**(4)** Разрешение за поставяне на рекламни елементи и фирмени тотеми, се издава за:

1. имоти държавна собственост за срок не по-малко от три години.

2. имоти собственост на физически и юридически лица за срока на договора, съгласието или споразумението със собственика на имота.

**(5)** В случай на предсрочно прекратяване на договора, съгласието или споразумението, срокът на разрешението за поставяне се счита за изтекъл и обектите подлежат на премахване по реда и условията на настоящата наредба.

**(6)** Собствениците на рекламни елементи и фирмени тотеми са длъжни, в едномесечен срок, преди изтичане на срока на действие на разрешението за поставяне, да искат презаверка на издаденото разрешение. Органът издал разрешението за поставяне го презаверява (удължава), след проверка дали съществуващият елемент отговаря на одобрената проектна документация.

**(7)** Разрешението за поставяне губи правно действие, ако в продължение от 3 месеца от неговото издаване, рекламният елемент или фирмен тотем не бъде поставен.

**(8)** За издаване на разрешението по ал. 3, заявителят заплаща цена за право за осъществяване на рекламна дейност на територията на Общината Рила, съгласно Приложение № ….., т. 3 към настоящата Наредба.

**Чл. 69 (1)** Поставянето на фирмени надписи и информационно-указателни табели, се извършва след подаване на заявление-образец до Главният архитект на общината, чрез Кмета на Община Рила, придружено от художествен проект, ситуационна схема и фотомонтаж.

**(2)** **Комисията за рекламните, информационните и** монументално-декоративните елементи **и за рекламната дейност** разглежда заявлението с приложените документи, след което предоставя приложените документи за съгласуване и одобрение от Главния архитект на общината.

**(3)** След одобряване на проекта, Кмета на Община Рила, издава разрешително за осъществяване на рекламна и информационна дейност на територията на Община Рила.

**(4)** За издаване на разрешението по ал. 3, заявителят заплаща еднократна цена, съгласно Приложение № ……, т.3, към настоящата Наредба.

**ГЛАВА XI**

**РЕГИСТРИ**

**Чл. 70 (1)** Разрешенията за поставяне на преместваемите обекти, съоръжения или елементи на градското обзавеждане и на рекламно-информационните елементи са публични.

**(2)** Община Рила организира воденето на публичен регистър на разрешенията по ал.1.

**(3)** Данните от регистъра се публикуват и поддържат в актуален вид на интернет страницата на Община Рила, с име /домейн/ http:// [www.grad-rila.bg](http://www.grad-rila.bg).

**(4)** В регистъра по ал. 2 се вписват данни за преместваемия обект, съответно за рекламно-информационния елемент, съгласно Приложение № …...

***ДЯЛ ТРЕТИ***

***ПРЕМАХВАНЕ НА ПРЕМЕСТВАЕМИ ОБЕКТИ И РЕКЛАМНО-ИНФОРМАЦИОННИ ЕЛЕМЕНТИ***

**ГЛАВА ХII**

**РЕД И УСЛОВИЯ ЗА ПРЕМАХВАНЕ ПРЕМЕСТВАЕМИТЕ ОБЕКТИ И РЕКЛАМНО-ИНФОРМАЦИОННИ ЕЛЕМЕНТИ**

**Чл. 71 (1)** Преместваемите обекти, рекламните и информационни елементи, предмет на настоящата наредба, подлежат на премахване, когато:

1. са поставени без разрешение или в противоречие с издаденото разрешение;

2. са поставени в чужд имот, без правно основание или правното основание за издаване на разрешението за поставяне е отпаднало;

3. не отговарят на правилата и нормативите за устройство на територията;

4. не отговарят на изискванията по [чл. 169, ал.1, т.1](javascript:%20Navigate('чл169_ал1_т1');), [2](javascript:%20Navigate('чл169_ал1_т2');), [3](javascript:%20Navigate('чл169_ал1_т3');), [4](javascript:%20Navigate('чл169_ал1_т4');), [5](javascript:%20Navigate('чл169_ал1_т5');) и [ал.3, т.1](javascript:%20Navigate('чл169_ал3_т1');) от Закона за устройство на територията;

5. представляват реклама, забранена със закон;

6. срокът на разрешението за поставяне е изтекъл;

7. не отговарят на други изисквания, определени с настоящата наредба.

**(2)** При констатиране на разположени преместваеми обекти, рекламни и информационни елементи, в противоречие с обстоятелствата по ал.1, същото се установява с констативен акт, съставен от служители за контрол по строителството от Общинска администрация – гр.Рила, в 7-дневен срок от констатиране на нарушението.

**(3)** Констативният акт се връчва на собственика на обекта или елемента, който може да направи възражения в 3-дневен срок от връчването му.

**(4)** В 7-дневен срок от връчването на констативния акт, Кметът на общината издава Заповед за премахване, с указан срок за доброволно премахване на РИЕ.

**(5)** Ако в указания в заповедта срок за доброволно премахване преместваемия обект, рекламния или информационния елемент не бъде премахнат, същият се премахва принудително от Община Рила, за сметка на нарушителя.

**(6)** Когато собственика на обекта или РИЕ, поставен в чужд имот, е неизвестен, констативният акт се връчва на собственика на имота. В този случай, със заповедта по ал.4, Кметът на общината задължава собственика на имота да го премахне за своя сметка.

**(7)** Когато собственика на преместваемия обект или РИЕ, поставен в имот – общинска собственост, е неизвестен, констативният акт и Заповедта за премахване се поставят на видно място върху РИЕ, в присъствието на двама свидетели и на определените за това места в сградата на общината или кметството, за което се съставя протокол.

**Чл. 72 (1)** При неспазване срока за доброволно премахване на преместваемия обект или РИЕ, определен в заповедта по ал.4 на чл. 71 от настоящата наредба, обектът се премахва принудително.

**(2)** След изтичане срокът за доброволно премахване на преместваемия обект или РИЕ, служители за контрол по строителството от Общинска администрация – гр.Рила, извършват проверка по изпълнение Заповедта за премахване на Кмета на Община Рила, от страна на задължените лица, за което съставят констативен протокол.

**(3)** При констатиране неизпълнение на заповедта за премахване, от страна на задължените лица, в констативният протокол по ал.2, служителите за контрол по строителството, следва да посочат начина на принудително изпълнение на заповедта, срока, необходим за изпълнението й, подлежащите на извършване видове и количества строително-монтажни работи (СМР) и необходимите за заплащането им финансови средства.

**(4)** Принудителното премахване се извършва от служители при Общинска администрация – гр.Рила, определени от Кмета на Община Рила.

**Чл. 73 (1)** При необходимост принудителното изпълнение на заповедите по премахване на преместваемия обект или РИЕ, се осъществява със съдействието на органите на РУ на МВР Рила – гр.Рила.

**(2)** Преди започване на действията по изпълнение на заповедите, Кметът уведомява ЧЕЗ „Енергоразпределение“ и ВиК за необходимостта от прекъсване на захранването или водоснабдяването на обекта.

**(3)** Ha определените дата и час, изпълнителите от Общинска администрация – гр.Рила, съвместно с представителите по ал.1 и ал.2, съставят протокол за състоянието на обекта, преди започване на принудителното му премахване, съгласно заповедта за премахване на Кмета на Община Рила.

**Чл. 74 (1)** За извършения демонтаж, изпълнителите от Общинска администрация –гр.Рила съставят количествени сметки и протокол за извършените демонтажни работи.

**(2)** Община Рила не носи имуществена отговорност за причинени на съоръжението вреди при премахването му, вкл. и такива от частичното или пълното му разрушаване. Адресатите на заповедта не могат да претендират обезщетения за вреди, за пропуснати ползи, за необходими и полезни разноски, произтичащи от премахването на съоръжението, което не са премахнали в указаните им в заповедта срокове за доброволно изпълнение.

**(3)** Премахнатото съоръжение, респ. частите от него, които подлежат на употреба или имат стойност като вторични суровини или материали, се извозва на склад, определен от Кмета на Община Рила. Извършените разходи по транспортиране и съхранение на съоръжението са за сметка на адресата/адресатите на Заповедта на Кмета на общината. Съоръжението, респ. частите от същото се предава на собственика му, само след заплащане на всички разходи по премахването, транспортиране и съхранението му. В противен случай същото се задържа с оглед принудително удовлетворение на вземането на общината.

**(4)** Община Рила, респ. лицето, на което съоръжението е предадено на отговорно съхранение, не носят имуществена отговорност за причинени на съоръжението вреди при съхранението му, вкл. и такива от частичното или пълното му разрушаване. Адресатите на заповедта не могат да претендират обезщетения за вреди и за пропуснати ползи, произтичащи от задържането или от неправилното съхранение на съоръжението, които те са могли да предотвратят чрез своевременно заплащане на всички разходи по премахване, транспортиране и съхранение и вдигането му от склада, в който се съхранява.

**(5)** Премахнатите преместваеми обекти и рекламно-информационни елементи се съхраняват от Община Рила в срок от 1 (една) година от датата на демонтирането им. След изтичане на този срок същите в зависимост от тяхното състояние се бракуват или заприходяват в полза на Община Рила.

**Чл. 75** Въз основа на влязлата в сила Заповед на Кмета на общината по чл. 57а, ал. 3 на ЗУТ и извлечение от сметка или протокол за извършените разходи, се издава Заповед за незабавно изпълнение по реда на чл.418 от Гражданския процесуален кодекс, с цел събиране на вземането.

***ДЯЛ ЧЕТВЪРТИ***

***АДМИНИСТРАТИВНО-НАКАЗАТЕЛНИ РАЗПОРЕДБИ***

**ГЛАВА XIII**

**АДМИНИСТРАТИВНИ НАРУШЕНИЯ И НАКАЗАНИЯ**

**Чл. 76** Кметът на Община Рила или упълномощени от него длъжностни лица, кметовете на кметства и кметските наместници на съответните населени места, упражняват контрол по спазването на разпоредбите на тази Наредба.

**Чл. 77 (1)** Служителите за контрол по строителството в Общинска администрация Рила:

1. констатират незаконно поставени преместваеми обекти, рекламни или информационни елементи,

2. констатират нарушения при ползването на площите, сградите и/или обектите върху които са поставени преместваемите обекти или РИЕ,

3. изпълняват заповеди за премахване на незаконно поставени преместваеми обекти или РИЕ,

4. установяват други нарушения по прилагането на тази наредба,

5. създават и поддържат регистър на издадените наказателни постановления и на влезлите в сила заповеди за премахване на незаконно поставените РИЕ.

**(2)** При изпълнение на функциите им по тази наредба, служителите по [ал.](javascript:%20Navigate('чл223_ал2');)1 имат право:

1. на свободен достъп до обектите, както и до сградите и съоръженията по време на тяхното ползване по реда на [чл. 194, ал. 1](javascript:%20Navigate('чл194_ал1');) и [3](javascript:%20Navigate('чл194_ал3');) от ЗУТ;

2. да изискват всички необходими за проверките документи, данни, легитимация, писмени справки и обяснения от заинтересованите лица, от заинтересуваните администрации, от специализираните контролни органи и експлоатационните дружества и др.;

3. да ползват данни от Единната система за гражданска регистрация и административно обслужване при условия и по ред, определени със закон.

**(3)** При противодействие или при отказ да се изпълни разпореждане за достъп, разпореждането се изпълнява принудително със съдействието на органите на Министерството на вътрешните работи.

**Чл. 78 (1)** Наказва се с глоба в размер от 100 до 1000 лева за физическо лице, а еднолични търговци и юридически лица - имуществена санкция в размер от 200 до 4000 лева, ако не подлежи на по-тежко наказание, този който:

1. постави поставяем обекти и/или РИЕ без разрешение за поставяне;
2. не извърши възстановителни работи и не отстрани за своя сметка нанесените повреди вследствие на осъществената от него дейност;
3. не изпълни в определен срок заповед за премахване на незаконно поставен поставяем обект и/или рекламно-информационен елемент.

**(2)** Наказват се с глоба от 50 до 300 лева, ако не подлежи на по-тежко наказание, лица поставили съобщения, обяви, афиши, плакати, листовки и други обществени информационни елементи на непредвидени за целта места.

**(3)** Ако лицата по ал. 2 са неизвестни, глобата се налага на лицата, организатори на мероприятието, рекламирани в съобщението.

**Чл. 79 (1)** Който постави или ползва обект или елемент в противоречие с издаденото разрешение за поставяне се наказва с глоба от 100 до 1 000 лв. за физически лица, съответно с имуществена санкция от 200 до 2 000 лв. за еднолични търговци и юридически лица.

**(2)** Когато нарушителят по ал. 1 не приведе в дадения му от административния орган срок обекта или елемента в съответствие с издаденото разрешение за поставяне, то губи правно действие от датата на изтичане на дадения срок, а преместваемият обект или рекламен елемент се премахва.

**(3)** В случай по ал. 2 върху общински имот със загубването на правното действие на разрешението за поставяне се прекратява и наемните правоотношения с общината по вина на нарушителя.

**чл. 80 (1)** Който, ако е бил длъжен да постави преместваем обект или елемент по типов проект, е поставил обект или елемент, които не отговарят на утвърдения типов проект, или ако по време на експлоатацията на поставения обект или елемент по типов проект го е изменил съществено в отклонение от утвърдения типов проект се наказва с глоба от 500 до 2 000 лв. за физически лица, съответно с имуществена санкция от 1 000 до 5 000 лв. за еднолични търговци и юридически лица.

**(2)** Когато нарушителят по ал. 1 не приведе в дадения му от административния орган срок обекта или елемента в съответствие с издаденото разрешение за поставяне, то губи правно действие от датата на изтичане на дадения срок, а преместваемият обект или рекламен елемент се премахва.

**(3)** В случай по ал. 2 върху общински имот със загубването на правното действие на разрешението за поставяне се прекратява и наемните правоотношения с общината по вина на нарушителя.

**Чл. 81** Който премахне или увреди поставени по реда на тази наредба информационни или монументално-декоративни елементи се наказва с глоба от 100 до 1 000 лв. съответно с имуществена санкция от 1 000 до 3 000 лв. за еднолични търговци и юридически лица

**Чл. 82** При явно маловажни случаи на нарушаване на тази наредба, не се съставя Акт за установяване на административно нарушение, а се налага глоба по реда и в размера предвиден с чл. 39, от Закона за административните нарушения и наказания.

**Чл. 83 (1)** Установяването на нарушенията по тази наредба, издаването, обжалването и изпълнението на наказателните постановления се извършва по реда на Закона за административните нарушения и наказания.

**(2)** Актовете за установяване на нарушения по тази наредба са съставят:

1. от Главният архитект на общината,

2. от упълномощени от Кмета на общината длъжностни лица,

3. от общинските служители за контрол на строителството по чл. 223, ал. 2 от ЗУТ.

**(3)** Наказателните постановления се издават от Кмета на Община Рила или от упълномощено от него длъжностно лице.

**Чл. 84** За неуредените в тази глава въпроси се прилага Закона за устройство на територията, Административно-процесуалния кодекс и Законът за административните нарушения и наказания.

**ДОПЪЛНИТЕЛНИ РАЗПОРЕДБИ**

**§ 1 (1)** Предвиденото в тази наредба съобщаване от компетентните органи на заинтересуваните лица по реда на [Административно](javascript:%20NavigateDocument('КС_2006_109326');) процесуалния кодекс, се извършва чрез отправяне на писмено съобщение. В случаите, когато адресът на някое от заинтересованите лица не е известен или то не е намерено на посочения от него адрес, което се удостоверява с подписите на две длъжностни лица, съобщението се залепва на съоръжението или на недвижимия имот, за който се отнася, и се поставя на таблото за обявления в сградата на общината или кметството, или на интернет страницата на Община Рила за времето за подаване на възражения, предложения и искания. Така направеното съобщение, както и датата на поставянето и свалянето му от таблото за обявления или от интернет страницата на органа, се удостоверява с подписите на две длъжностни лица.

**(2)** Когато заинтересувани лица са всички собственици и носители на ограничени вещни права в сгради с режим на етажна собственост, съобщенията до тях се връчват чрез председателите на управителните съвети (управители). До избирането на председатели на управителните съвети на етажната собственост (управители) по [Закона](javascript:%20NavigateDocument('ЗК_2009_175831');) за управление на етажната собственост, съобщаването се извършва по реда на [ал.2](javascript:%20Navigate('пар4_ал2');), изречения второ и трето.

**§ 2 (1)** По смисъла на тази наредба:

**1. „Типови проекти”** са повтаряеми инвестиционни проекти за рекламен елемент, които определят външен вид, конструкция, характеристики и материали на обекта или елемента и се използват задължително, когато според одобрената схема за поставяне е предвидено поставяне на елемент по типови проекти.

**2.** **“Рекламен елемент”** е съоръжение със самостоятелна или полу самостоятелна конструкция, което се закрепва временно върху терен, сграда или калкан на сграда и друг обект, при необходимост и с фундамент, и служи за извършване на реклама.

**3.** **"Надпис"** е всеки текст, обемна форма или изображение, закрепени върху сграда, съоръжение или преместваем търговски обект. Надписът е свързан с функцията или предназначението на даден обект.

**4.** **"Информационно-указателна табела"** е всеки текст, обемна форма или изображение, указващи местоположението на обект, сграда или друг имот.

**5.** **“Фирмен тотем”** е обемна или пластична форма, одобрена по съответния ред като фирмен корпоративен проект. Фирменият тотем се поставя в непосредствена близост до обект на фирмата.

**6.** **“Афишна колона” и “Информационно табло”** са съоръжения за разлепване на плакати и/или афиши, информиращи обществеността за предстоящи културни, спортни, хуманитарни и др. подобни мероприятия.

**7.** **"Мемориални места и обекти"** са местата и обектите, свързани с исторически събития и/или личности, произведения на монументалните изкуства и/или на парковото и градинското изкуство

**8.** **"Обект с национално значение"** е обект, определен като такъв със закон или с акт на Министерския съвет.

**9.** **"Калканна стена"** е външната стена на сграда или постройка без корниз или стреха и без отвори за врати и прозорци, разположена на вътрешната граница на поземлен имот.

**10. „Рекламна (информационна) площ"** е всяка площ на рекламен (информационен) елемент, сграда или друг обект, предназначена или използвана за осъществяване на реклама или предоставяне на друга информация. Рекламна (информационна) площ на ажурен рекламен елемент, съдържащ фирмено лого, надпис и други подобни, който не е поставен върху носеща плоскост, е площта на правоъгълния контур, обхващащ най-външните точки на елемента. Рекламна (информационна) площ на обемна фигура е площта на най-големия правоъгълен контур, обхващащ най-външните точки на обемната фигура;

**11. „Ажурен"** е рекламен елемент или ограда, при които плоскостта на елемента или оградата не е плътна, осигурява просвет и не нарушава съществено визуалната връзка между пространствата от двете й страни;

**12. „Търговски обект“** е всяко място, помещение или съоръжение (например: маси, сергии и други подобни) на открито или под навеси, във или от което се извършват продажби на стоки или услуги, независимо че помещението или съоръжението може да служи същевременно и за други цели (например: офис, жилище или други подобни), да е част от притежаван недвижим имот (например: гараж, мазе, стая или други подобни) или да е производствен склад или превозно средство, от което се извършват продажби.

**13. „Туристически обекти“** са обектите по смисъла на чл. 3, ал. 2 от Закона за туризма;

**14. „Хора с намалена подвижност“** са всички хора по смисъла на § 1, т. 1 от ДР на Наредба № 4 от 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 3 (1)** Кметът на общината може да предостави свои функции по тази наредба на заместниците си, на Главния архитект на общината и на други длъжностни лица от общинската администрация.

**(2)** Главният архитект на общината може да предостави свои функции по тази наредба на други длъжностни лица от общинската администрация.

**§ 4 (1)** Започнатите административни производства за поставяне на преместваеми обекти, рекламни, информационни и декоративно-монументални елементи се привеждат в съответствие с разпоредбите на настоящата наредба.

**(2)** Всички издадени до приемане на настоящата наредба разрешения за поставяне, са валидни до изтичане на срокът им.

**(3)** Собствениците на преместваеми обекти, рекламни, информационни и декоративно-монументални елементи, поставени без правно основание, са длъжни да ги премахнат за своя сметка след влизане в сила на тази наредба. При неизпълнение на това задължение елементите се премахват принудително, а на нарушителите се налагат санкции по Глава VI.

**§ 5** Всички схеми, одобрени преди влизане в сила на настоящата наредба, са валидни до приемането на нови схеми.

**§ 6** Кметът на общината е длъжен да проведе информационна кампания за нововъзникналите, по силата на тази наредба права и задължения.

**§ 7** За всички неуредени понятия в тази наредба се прилагат понятията от Закона за устройство на територията.

**§ 8** Настоящата Наредба се приема на основание чл. 21, ал. 2 от Закона за местното самоуправление и местната администрация, чл. 56, ал. 2 и чл. 57, ал. 1 от Закона за устройство на територията и отменя Наредбата за реда и условията за поставяне и премахване на преместваеми обекти и рекламни материали на територията на Община Рила, приета с Решение № 75 от 17.04.2008 г. на Общински съвет на Община Рила.

**§ 9** В Наредбата за определянето и администрирането на местните такси и цени на услуги на територията на Община Рила, приета с Решение № 283 от 07.02.2013 г на Общински съвет на Община Рила, се правят следните изменения и допълнения:

1. В чл.23, ал.4 се създава нова т.7:

„7. За ползване на тротоари, площади, улични платна, както и терени с друго предназначение, които са общинска собственост, се събират такси, както следва:

7.1. за поставяне на фирмен тотем:

- първа зона на кв.м. на месец – 10,00 лв.

- втора зона и кметства на кв.м. на месец – 7,00 лв.

7.2. за поставяне на фирмена информационно-указателна табела:

- първа зона на кв.м. на месец – 8,00 лв.

- втора зона и кметства на кв.м. на месец – 6,00 лв.

7.3. за поставяне на временни информационни елементи (знамена, хоругва, афиши и др):

- първа зона на брой на месец – 0,50 лв.

- втора зона и кметства на брой на месец – 0,50 лв.

7.4. за поставяне на фирмен надпис:

- първа зона на кв.м. на месец – 6,00 лв.

- втора зона и кметства на кв.м. на месец – 4,00 лв.

7.5. за поставяне на информационни елементи, свързани с държавни, общински и други обществени събития с некомерсиален характер - безплатно.“

2. Текста на чл. 38, т. 21 се заменя с текста:

|  |  |  |  |  |
| --- | --- | --- | --- | --- |
| 21. | 448001 | За издаване на разрешение за поставяне на рекламни информационни елементи | 14 дни |  |
| * за външна реклама до 3 кв.м. | 50,00 лв. |
| * за външна реклама над 3 кв.м. | 100,00 лв. |
| * фирмени надписи | 20,00 лв. |
| * фирмени информационно-указателни табели | 40,00 лв. |
| * фирмен тотем | 50,00 лв. |
| * временни информационни елементи | 10,00 лв. |

**Приложение № 1 към чл. 8, ал. 6**

ТАБЛИЦА С ДАННИ КЪМ СХЕМИТЕ ЗА ПОСТАВЯНЕ НА ПРЕМЕСТВАЕМИ ОБЕКТИ

|  |  |  |  |  |  |
| --- | --- | --- | --- | --- | --- |
| **№ по ред в схемата** | **Вид на преместваемия обект** | **Функция на преместваемия обект** | **Покрита площ** | **Открита площ** | **Забележки** |
| **1** | **2** | **3** | **4** | **5** | **6** |
|  |  |  |  |  |  |
|  |  |  |  |  |  |
|  |  |  |  |  |  |

**Приложение № 2 към чл. 18, ал. 3**

**ОБЕМ И СЪДЪРЖАНИЕ НА ПРОЕКТНА ДОКУМЕНТАЦИЯ, ПО КОЯТО СЕ ИЗДАВА РАЗРЕШЕНИЕ ЗА ПОСТАВЯНЕ НА ПРЕМЕСТВАЕМИ ОБЕКТИ И ЕЛЕМЕНТИ НА ГРАДСКО ОБЗАВЕЖДАНЕ**

**І. За преместваеми обекти - павилиони, самостоятелни търговски обекти, фургони и др.**

1. Архитектурна част:

1.1. ситуационно решение, изясняващо графичното разположение на обекта, отстояния до прилежащите регулационни линии, до други преместваеми обекти, рекламни елементи и ограничители в градската среда (стълбове, шахти, дървета и др.), подходи, входове и рампи към прилежащи обществено-обслужващи или жилищни обекти с траен устройствен статут. В случаите, в които се изисква схема за поставяне, ситуационното решение се изработва в съответствие с одобрената схема, като се прилага копие от нея и съгласуване с експлоатиращите дружества на инженерната инфраструктура.

1.2. Разпределение, фасади, характерни хоризонтални и вертикални разрези;

1.3. Обяснителна записка

2. Дизайнерска част:

2.1. Начин на обзавеждане

2.2. Проект за графично и цветово оформление

2.3. Други допълнителни материали (перспективи, макети, колажи и др. доказващи адаптиране на обекта в градската среда - по преценка на главния архитект).

3. Инженерна част:

3.1. Конструктивен проект

3.2. Проект (становище) за ел. инсталации с указан начин на захранване;

3.3. Проект за В и К и начин на захранване (по преценка на гл.архитект);

3.4. Проект за О и В (по преценка на гл.архитект)

**Забележки:**

1. Проектите по т. 3.2., т. 3.3. и т. 3.4. се представят само ако се предвижда съответното захранване;

2. Изискванията по т. 1.1. се отнасят и за обекти по типов проект.

**ІІ. За готов промишлен образец (прототип) на преместваем обект или елемент на градско обзавеждане.**

1. Архитектурна, дизайнерска и инженерна части - съгласно изискванията на предходната т. І.

2. Сертификат за качество на конструкцията и използваните материали, съгласно изискванията на български и/или международни стандарти, съответно преведени, подписани и подпечатани от правоспособни лица, съгласно изискванията на [ЗУТ](apis://Base=NARH&DocCode=40006&Type=201/), КАБ и КИПП.

**ІІІ. За елементи на градско обзавеждане**

За елементи на градското обзавеждане могат да бъдат изисквани и редуцирани като обем и форма на представяне проекти или сертификати, спрямо описаното в предходните т. І и т. 2, в зависимост от конкретния случай.

**Приложение № ….. към чл. ….**

**ПУБЛИЧЕН РЕГИСТЪР НА РАЗРЕШЕНИЯТА ЗА ПОСТАВЯНЕ НА ПРЕМЕСТВАЕМИ ОБЕКТИ И НА РЕКЛАМНО-ИНФОРМАЦИОННИ ЕЛЕМЕНТИ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **№ по ред в схемата** | **Вид на ПО/РИЕ** | **Функция на ПО/РИЕ (описание)** | **Покрита площ** | **Открита площ** | **Местоположение на ПО/РИЕ** | **Разрешение за поставяне** | **Титуляр** | **Забележки** |
| **1** | **2** | **3** | **4** | **5** | **6** | **7** | **8** | **9** |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |